इन्टरनेसनल ब्याडमिन्टन आजदेखि
नेपाली खेलाडीले आफ्नै भूमिमा खेल्न पाउने सबैभन्दा ठूलो प्रतियोगिता नेपाल इन्टरनेसनल सिरिज ब्याडमिन्टनको तेस्रो संस्करण मंगलबार सुरु हुँदै छ ।
काठमाडौँ — नेपाली खेलाडीले आफ्नै भूमिमा खेल्न पाउने सबैभन्दा ठूलो प्रतियोगिता नेपाल इन्टरनेसनल सिरिज ब्याडमिन्टनको तेस्रो संस्करण मंगलबार सुरु हुँदै छ ।ब्याडमिन्टन एसियाको क्यालेन्डरमा उल्लिखित नेपालमा हुने योनेक्स सनराइज सिरिज एकमात्र अन्तर्राष्ट्रिस्तरको प्रतियोगिता हो । सिरिजमा नेपालसहित भारत, मलेसिया, अमेरिका, जर्मनी, फ्रान्स, थाइल्यान्ड, भियतनामलगायत २० देशका खेलाडीले सहभागिता जनाउने छन् । भारत र मलेसियाबाट दोस्रो रोजाइको टोली र अन्य देशबाट राष्ट्रिय टोलीका खेलाडी नै सहभागी हुने नेपाल ब्याडमिन्टन संघका अध्यक्ष रामजीबहादुर श्रेष्ठले जानकारी गराए ।अन्तर्राष्ट्रिय ब्याडमिन्टन महासंघले तीन स्तरको प्रतियोगिता सञ्चालन गर्छ । त्यसमध्ये शीर्ष वरीयताका खेलाडी सुपर सिरिज र च्यालेन्ज कम्पिटिसनमा सहभागी हुन्छन् । नेपाललगायत कमजोर तर उदाउँदो देशका लागि इन्टरनेसनल सिरिज आयोजना गरिएको हो । शनिबारसम्म चल्ने प्रतियोगितामा ६१ महिला र १ सय १७ पुरुष खेलाडीले ५ इभेन्टमा प्रतिस्पर्धा गर्नेछन् । नेपालबाट १६ पुरुष, १३ महिला खेलाडीको सहभागिता रहनेछ । यसै प्रतियोगिताको अघिल्लो संस्करणमा नेपाल नम्बर एक रत्नजित तामाङ क्वाटरफाइनलसम्म पुगेका थिए ।पुरुष सिंगल्समा ७७, डबल्समा ३६ जोडी, महिला सिंगल्समा ४३, डबल्समा १८ जोडी र मिक्स्ड डबल्समा ३२ जोडीको सहभागिता रहने छ । हरेक स्पर्धामा अन्तिम १६ सम्म पुग्ने खेलाडीका लागि नगद पुरस्कार व्यवस्था छ । पुरुष र महिला सिंगल्स विजेताले ७ सय ५० अमेरिकी डलर तथा पुरुष, महिला र मिक्स्ड डबल्सको विजेता जोडीले ७ सय ९० डलर पुरस्कार पाउनेछन् । कुल पुरस्कार राशि अघिल्लो वर्षभन्दा ३ हजार बढाएर १० हजार डलर पुर्‍याइएको छ ।४० लाख अनुमानित बजेट रहेको प्रतियोगिताका लागि राष्ट्रिय खेलकुद परिषदले १० लाख रुपैयाँ, ब्याडमिन्टन एसियाले ८ हजार डलर र मुख्य प्रायोजक योनेक्सले ७ हजार डलर उपलब्ध गराएको छ ।ठूलो प्रतियोगिता भए पनि नेपालले टिम तयारी भने खासै गरेको छैन । विभागीय टिम र बाहिर रहेका खेलाडीहरूले आफ्नै स्तरमा तयारी गरिरहेका छन् । अध्यक्ष श्रेष्ठले स्तरीय कोर्टहरू देशभर नै रहेकाले खेलाडीले आ–आफ्नो क्षेत्रमै बसेर तयारी गरिरहेको जनाए । प्रतियोगिताको पूर्वसन्ध्यामा ब्याडमिन्टन एसियाका डेभलपमेन्ट डाइरेक्टर मुसा नासिद नेपालमै छन् । उनका अनुसार अन्तर्राष्ट्रिय क्यालेन्डरको प्रतियोगितामा नेपाली खेलाडीले अन्तर्राष्ट्रिय एक्स्पोजर पाएको साथै नेपालमा टेक्निकल अफिसियल, रेफ्री उत्पादन गर्न अन्तर्राष्ट्रिय सहयोग मिलेको छ ।‘नेपाली ब्याडमिन्टनको समग्र विकासका लागि ब्याडमिन्टन एसियाले सहयोग गरिरहेको छ । यही प्रतियोगितामा पनि उत्कृष्ट प्रदर्शन गर्ने नेपाली खेलाडीलाई एसिया ओलम्पिक प्रोजेक्टअनुसार सहयोग गर्नेछौं,’ नासिदले भने ।